作者:李好古1
標題:賀新郎
內容:人物風流遠。憶當年、江東跌宕，知音南阮。慣倚胡床閒寄傲，妥腹難憑琴桉。妙制擁、銀蟾光滿。千古不傳誰好事，忽茂陵、金碗人間見。輕擘動，思無限。長安釵鬢春橫亂。仿規模、紅條帶撥，媚深情淺。安識高山流水趣，兒女空傳恩怨。使得似、支郎蕭散。聽到三閭沈絕處，慘悲風、搖落寒江岸。不腸斷，也腸斷。